1.2.2

Jotta pitkäaikaishoidon haasteisiin voidaan vastata, tarvitaan useita toimenpiteitä. Tärkeitä ovat muun muassa seuraavat näkökohdat: Rahoitus ja kustannusten kohtuullisuus — On taattava käytännössä, että laadukkaat hoitopalvelut ovat yleisesti myös niiden saatavilla, joilla on erityisiä vaikeuksia päästä hoitoon tai joiden tulot ovat pienet. — On kehitettävä kestäviä rahoitusjärjestelmiä, jotta ihmisten ei tarvitse kantaa tätä elämään kuuluvaa riskiä yksin. Järjestelmien on kuitenkin oltava sellaisia, että yhteiskunnalla on niihin varaa, eivätkä ne saa rasittaa jälkipolvia kohtuuttomasti. — Hoitotarpeen tulevaa kasvua tulee hillitä mahdollisimman tehokkaasti edistämällä ennaltaehkäisy- ja varautumistoimia. Lähtökohtana on oltava laaja-alainen ennaltaehkäisyn käsitys, jossa yhdistyvät sekä ennalta ehkäisevän terveydenhoidon ja taloudellisen tilanteen turvaamisen näkökohdat että sosiaaliturvaa ja arkielämän vaatimien kykyjen vahvistamista koskevat kysymykset. — On kannustettava yhä enemmän yksityisiin varautumistoimiin ja luotava esimerkiksi oman talouden turvaamiseen tähtääviä järjestelyjä suosivia verokannustimia. Hoito- ja palvelutarjonta — On huolehdittava tarpeidenmukaisesti eriytetyn hoitotarjonnan kehittämisestä myös niillä alueilla, jotka tällä hetkellä ovat tältä osin muita huonommassa asemassa. — Olemassa olevia perhe- ja naapuriverkostoja, jotka nykyään tekevät suuren osan hoitotyöstä, on edistettävä ja vahvistettava esimerkiksi kouluttamalla ja tukemalla omaisia. — Kansalaisjärjestöt, sosiaalis-taloudelliset aloitteet ja osuuskuntarakenteet on nivottava entistä tiiviimmin mukaan hoito- ja hoivatyöhön. — On edistettävä erityisesti vapaaehtoista hoito- ja hoivatyötä, etenkin vapaaehtoistyöntekijöille suunnatun koulutuksen avulla. — Hoitopalveluiden tarjoajien terve kilpailu lisännee palveluita tarvitsevien valinnanvapautta ja edistänee tarjonnan kehittämistä asetettujen laatuvaatimusten mukaisesti. — Ikääntyneet ja hoitoa tarvitsevat on integroitava nykyistä tiiviimmin yhteiskunnan verkostoihin. Tämä on tärkeää myös hyväksikäytön ja kaltoinkohtelun ehkäisemiseksi. — Tulee kehittää parhaisiin käytänteisiin perustuvia malleja hoitolaitoksissa ja kotihoidossa annettavaa palliatiivista hoitoa varten. — Saattohoitoa tulee kehittää. Hoito- ja hoivahenkilöstö — Hoito- ja hoivatyön henkilöstöresurssit tulee turvata erityisesti huolehtimalla hoitotyövoiman hyvästä koulutuksesta, parantamalla työolosuhteita ja lisäämällä hoitoammattien arvostusta. — Hankitun pätevyyden tunnustamista eri puolilla EU:ta on helpotettava. — Komissiota kehotetaan tarkistamaan säädöksiä, jotka koskevat hoitoon liittyviä rajatylittäviä kysymyksiä, esimerkiksi hoitopalveluiden käyttöä ulkomailla tai hoitotyövoiman muuttoa maasta toiseen. — Pimeän työn poistamiseksi on ryhdyttävä toimenpiteisiin, jotta tähän asti laittomasti tarjotut hoitopalvelut saatettaisiin laillisten työsuhteiden piiriin. Tässä yhteydessä on otettava huomioon yksityistalouksissa teetettävän työn erityisluonne. Omaishoito — Hoidon ja huolenpidon järjestämiseen omais- tai vapaaehtoisvoimin (3) on kannustettava yhä voimakkaammin. — On kehitettävä dementiaa ja vanhuusiän masennusta koskevia strategioita ja palveluita, sillä nämä sairaudet kuuluvat nykyään perheiden ja hoitojärjestelmien suurimpiin haasteisiin. — Perhe- ja työelämän yhteensovittamista on helpotettava työssä käyville omaishoitajille tarkoitetuin tukitoimin ja heidän taakkaansa huojentavin järjestelyin (esimerkiksi ikääntyneille tarkoitetut päiväkeskukset suurissa yrityksissä, virkistysmahdollisuudet ja kotihoitopalvelut). Sääntely, standardit ja laatu — Kaikkia vanhustenhoidon osa-alueita varten on kehitettävä laatustandardit, ja riippumattomien organisaatioiden tai valvontaviranomaisten on taattava, että niiden noudattamista valvotaan tehokkaasti. — Tällä tavoin pyritään myös varmistamaan, että yksityisissä ja julkisissa hoitolaitoksissa kunnioitetaan ihmisoikeuksia ja ihmisarvoa ja että hoitoa tarvitsevien heikentynyttä toimintakykyä ja riippuvuutta palveluista ei käytetä hyväksi. Tieto- ja viestintätekniikan käyttö — Tieto- ja viestintätekniikan, telematiikan ja teknisten apuvälineiden käyttöä hoitoalalla tulee edistää siten, että eettiset näkökohdat otetaan huomioon.